英石鋪道中
作者：楊萬里
朝代：宋

paragraphs: 一路石山春更綠，見骨也無斤許肉。
一峰過了一峰來，病眼將迎看不足。
先生盡日行石間，恰如蟻子緣假山。
穿雲渡水千萬曲，此身元不離巖巒。
莫嫌宿處破茅屋，四方八面森冰玉。
孤峰高絕連峰低，圜者如廩尖如錐。
蒼然秀色借不得，春風領入玉東西。
英州那得許多石，誤入天公假山國。